钦定古今图书集成/明伦汇编/官常典/第391卷 > 北齐
## 钦定古今图书集成/明伦汇编/官常典/第391卷 > 北齐

北齐设门下省侍中、给事黄门，掌献纳谏正。集书省
常侍、侍郎、谏议大夫、给事中，亦掌讽议献纳。

按《隋书百官志》：“后齐门下省，掌献纳谏正及司进御
之职。侍中、给事、黄门侍郎各六人，录事四人，通事令
史、主事令史八人。统局六，领左右局，领左右各二人，
左右直长四人。尚食局，典御二人，丞、监各四人。尚药
局，典御及丞各二人。侍御师、尚药监各四人。主衣局，
都统、子统各二人。斋帅局，斋帅四人。殿中局，殿中监”
四人。

〈注〉领左右局，掌知朱华阁内诸事。宣传已下、白衣斋子已上，皆主之。尚食局，掌知御膳事。尚药局，掌知御药事。主衣局，掌御衣服玩弄事。斋帅局，掌铺设洒扫事。殿中𡱈，掌驾前奏引行事，制请修补，东耕则进耒耜。

集书省，掌讽议左右，从容献纳。散骑常侍、通直散骑
常侍各六人，谏议大夫七人，散骑侍郎六人，员外散
骑常侍二十人，通直散骑侍郎六人，给事中六人，员
外散骑侍郎一百二十人，奉朝请二百四十人。又领
起居省，散骑常侍、通直散骑常侍、散骑侍郎、通直散
骑侍郎各一人，校书郎二人。